ලක්බිම නිවුස් පුවත්පතේ ප්‍රධාන කර්තෘ ප්‍රවීණ මාධ්‍යවේදි නීතිඥ රාජ්පාල් අබේනායක මහතාගේ සුවදුක් විමසීම සඳහා ජනමාධ්‍ය හා ප්‍රවෘත්ති ඇමැති කෙහෙළිය රඹුක්වැල්ල මහතා ඊයේ (06) උදෑසන කොළඹ ජාතික රෝහලට ගියේය.නීතිඥවරුන් සඳහා පැවැති උත්සවයකට සහභාගි වී එහිදී තම අදහස් ප්‍රකාශ කිරීම නිසා තවත් නීතිඥවරයකුගේ පහරදීමකට ලක්වීමෙන් රාජ්පාල් මහතාට රෝහල්ගත වීමට සිදුවිණ.ඔහුගේ සුවදුක් විමසමින් ඇමැතිවරයා කියා සිටියේ මේ සිදුවීම ඉතා අවාසනාවන්ත සිදුවීමක් බවත් මේ සිදුවීමට එරෙහිව නීතිමය පැත්තෙන් ගත යුතු සියලු පියවර ගත යුතු බවත් ය.නීතිඥවරුන් විසින් වාර්ෂිකව පවත්වන මේ සාදයට ඕනෑම නීතිඥවරයකුට සහභාගි විය හැකි බවත් එහිදී ඕනෑම ප්‍රකාශයක් ඉදිරිපත් කිරීමේ අයිතියක් නීතිඥවරුන්ට පවතින බවත් පැවැසූ ඇමැතිවරයා මෙවැනි සිදුවීමක් නීතිඥවරයකුම අතින් සිදුවීම හාස්‍යයට කරුණක් බවත් කීය.ප්‍රජාතන්ත්‍රවාදය ගරු කරන මේ රටේ ජනතාව වෙනුවෙන් යුක්තිය හා නීතිය ඉටුකිරීමට සැදී පැහැදී සිටින නීතිඥවරයකු විසින් මේ පහරදීම සිදුකිරීම යුක්තියට හා නීතියට සිදු කරන අගෞරවයක් යැයි ද ඒ නිසා මේ සිදුවීමේ වරදකරු සොයා නීතිමය වශයෙන් දඬුවම් ලබාදිය යුතු යැයි ද ඇමැතිවරයා පැවැසුවේය.ඕනෑම කෙනකුට කතා කිරීමේ මූලික අයිතිවාසිකමක් පවතින මේ රටේ මූලික අයිතිවාසිකම් ගැන නීතිමය වශයෙන් කතා කරන නීතිඥවරයකු විසින් පහරදීම සැබැවින්ම හාස්‍යජනක යැයි ද ඇමැතිවරයා කීය.මේ අවස්ථාවට ජාතික රෝහලේ අධ්‍යක්ෂිකා වෛද්‍ය සුජාතා සේනාරත්න, රෝහලේ කමිටු සාමාජික වෛද්‍ය ශෙහාන් අෂීස් මහත්ම මහත්මීහු ද සහභාගි වූහ..